FI Euroopan unionin virallinen lehti CE 78/332

(2004/C 78 E/0350)

KIRJALLINEN KYSYMYS P-3890/03

esittäjä(t): Stavros Xarchakos (PPE-DE) komissiolle

(10. joulukuuta 2003)

Aihe: Yhteisön yliopistojen tutkintotodistusten tunnustaminen Kreikassa

Tuhansia kreikkalaisia opiskelijoita on opiskelemassa yhteisön yliopistoissa (valtiollisissa ja muissa tunnustetuissa yliopistoissa) monissa unionin jäsenvaltioissa. Näiden opiskelijoiden tutkintotodistukset tunnustetaan Kreikassa vasta sen jälkeen, kun ne on toimitettu yliopistojen väliselle ulkomaisten tutkintotodistusten tunnustamisesta vastaavalle elimelle Dikatsalle, ja ne ovat saaneet sen hyväksynnän. Tämä merkitsee suurta viivästymistä (byrokratian ja hyväksyttäväksi toimitettujen tutkintotodistusten suuren määrän vuoksi) ja merkittäviä kustannuksia hakijoille.

Edellytetäänkö yhteisön lainsäädännössä, että jäsenvaltioissa on oltava Dikatsan kaltaisia elimiä, joihin yhteisön yliopistojen tutkintotodistukset toimitetaan? Onko kaikissa muissa jäsenvaltioissa pakollisesti vastaavanlaisia elimiä?

Viviane Redingin komission puolesta antama vastaus

(14. tammikuuta 2004)

Tutkintotodistusten tunnustamiseksi on olemassa kaksi eri järjestelmää, joilla on erilaiset tavoitteet: akateemisten tutkintotodistusten tunnustaminen ja ammatillisten tutkintotodistusten tunnustaminen.

Akateemisten tutkintotodistuksien tunnustamisen tavoitteena on mahdollistaa jatko-opiskelu toisessa jäsenvaltiossa.

Ammatillisten tutkintotodistuksien tunnustamisen tavoitteena on helpottaa työntekijöiden vapaata liikkuvuutta unionin alueella. Kyse on ammattipätevyyden tunnustamisesta, jota vaaditaan ammatinharjoittamiseen ryhtymiseen eri jäsenvaltioissa, ja siitä säädetään yhteisön lainsäädännössä (direktiivit 89/48/ETY (1) ja 92/51/ETY (2)).

Tällä hetkellä akateemisten tutkintotodistusten tunnustaminen kuuluu jäsenvaltioiden toimivaltaan. Ei ole olemassa yhteisön sääntöjä tutkintotodistusten vastavuoroisesta tunnustamisesta. Kukin jäsenvaltio on vastuussa koulutusjärjestelmänsä sisällöstä ja suunnittelusta. Tällä hetkellä mitään tutkintoja ei tunnusteta Euroopan unionin tasolla. Yliopistot, jotka ovat itsenäisiä laitoksia, ovat vastuussa opetussuunnitelmansa sisällöstä ja tutkintotodistusten sekä muiden todistusten antamisesta opiskelijoille. Jäsenvaltioiden viranomaisilla on oikeus vaatia akateemisten tutkintotodistusten tunnustamista ennen opiskelemaan pääsyä, ja ne voivat arvioida, vastaako tutkintotodistuksen haltijan saaman koulutuksen sisältö kansallisen lainsäädännön vaatimaa tasoa. Viranomaiset ovat samoin vapaita määrittämään tällaista menettelyä koskevat säännöt. Niillä on kuitenkin velvollisuus olla suorasti tai epäsuorasti syrjimättä ketään kansalaisuuden perusteella EY:n perustamissopimuksen 12 artiklan mukaisesti.

Useimmissa jäsenvaltioissa yliopistot ja korkeakoulut päättävät itse ulkomaalaisten opiskelijoiden opiskelijavalinnasta. Jotkin jäsenvaltiot ovat perustaneet Dikatsan kaltaisia elimiä, joiden tehtävänä on akateemisten tutkintotodistusten tunnustaminen.

Mitä tulee ammatillisten tutkintotodistusten tunnustamiseen, eri jäsenvaltiot ovat perustaneet toimivaltaisia viranomaisia, jotka hoitavat asiaa.

Sokrates-ohjelmaan osallistuvissa maissa toimii tutkintotodistusten tunnustamisen kansallisten tietokeskusten verkko (NARIC), joka jakaa tietoa kansallisista tunnustamisjärjestelmistä. Useimmat tietokeskukset eivät tee päätöksiä, vaan tarjoavat pyynnöstä neuvoja ja tietoa ulkomaisista koulutusjärjestelmistä ja tutkintotodistuksista.

Komissio on tietoinen akateemisten tutkintotodistusten tunnustamisen liian pitkistä viivästyksistä ja muista ongelmista Kreikassa.

Vaikka, kuten yllä mainitaan, akateemisten tutkintotodistusten tunnustaminen kuuluu jäsenvaltioiden toimivaltaan, komissio katsoo, että pelkästään hallinnollisista syistä johtuvat viivästykset akateemisten tutkintotodistusten tunnustamisessa Kreikassa voivat estää opiskelijoita käyttämästä oikeuttaan vapaaseen liikkuvuuteen. Liian pitkä hallinnollinen menettely voi asettaa esteitä opiskelijoiden vapaalle liikkuvuudelle.

Komissio on jo ottanut yhteyttä Kreikan viranomaisiin ja kysynyt, mitkä syyt oikeuttavat viivästykset akateemisten tutkintotodistusten tunnustamisessa. Kreikan viranomaiset ovat tiedottaneet komissiolle, että viivästykset johtuivat osittain Dikatsan vastaanottamien hakemusten suuresta määrästä. Jouduttaakseen käsittelyä Kreikan viranomaiset ovat tarkistaneet asiaa koskevia kansallisia säännöksiä ja ehdottaneet uusia menettelytapoja. Dikatsa on organisoitu uudelleen, jotta se voisi tehokkaasti käsitellä suuret määrät hakemuksia.

Komissio seuraa edelleen akateemisten tutkintotodistusten tunnustamisen kehittymistä Kreikassa.

(1) Neuvoston direktiivi 89/48/ETY, annettu 21 päivänä joulukuuta 1988, vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä, EYVL L 19, 24.1.1989.

(2) Neuvoston direktiivi 92/51/ETY, annettu 18 päivänä kesäkuuta 1992, direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä, EYVL L 209, 24.7.1992.